Prop de 200 escolars de Llíria prenen el seu primer contacte amb la biblioteca
08 de maig de 2025

Prop de 200 escolars participaran enguany en la campanya “Primeres històries per a la biblioteca” que organitza, des de fa més de 20 anys, la Xarxa Municipal de Biblioteques Públiques de Llíria. L'activitat, que es desenvoluparà durant tot el mes de maig, està dirigida a l'alumnat de 3r d'Educació Infantil. Pel centre municipal passaran estudiants del CEIP Sant Vicent, CEIP Sant Miquel, CIEM Unió Musical, col·legi Santa Ana i el Francisco Llopis.

“Primeres històries” oferix a estos xiquets i xiquetes dels centres educatius de la població el seu primer contacte amb la biblioteca, en una etapa escolar en la qual s'inicien en la lectura o en breu tindran la maduresa per a aconseguir-la.

L'activitat consistix en la visita de l'alumnat de 5 anys a l'Agència de Lectura, on se'ls proporciona informació adaptada a la seua edat sobre el concepte de biblioteca, quins servicis oferix i sobretot es presenta la lectura com un hàbit divertit i com una ferramenta per al coneixement.

A més, enguany s'ha realitzat amb un franel·lògraf de "La cama màgica” de John Burningham, que permet realitzar una sessió de contacontes dinàmica i participativa.